กรมอนามัย จับมือมูลนิธิ พอ.สว.เดินหน้ารณรงค์คนไทยใส่ใจสุขภาพช่องปาก ตลอดเดือน ตุลาคมนี้
กรมอนามัย จับมือมูลนิธิ พอ.สว.เดินหน้ารณรงค์คนไทยใส่ใจสุขภาพช่องปาก ตลอดเดือน ตุลาคมนี้  พญ.พรรณพิมล วิปุลากร อธิบดีกรมอนามัย กล่าวในการเป็นประธานเปิดโครงการรณรงค์คนไทยฟันดี สดุดีสมเด็จย่า สุขภาพช่องปากดีตลอดช่วงชีวิต ที่กรมอนามัยจัดขึ้นวันนี้ว่า จุดเริ่มต้นหน่วยแพทย์อาสาสมเด็จพระศรีนครินทราบรมราชชนนี ที่มีขึ้นครั้งแรกในปี 2512 ด้วยสมเด็จพระศรีนครินทราบรมราชชนนีทรงพระกรุณาโปรดเกล้าโปรดกระหม่อมให้มีทันตแพทย์ไปปฏิบัติงานร่วมกับแพทย์ในการรักษาช่องปากประชาชนในถิ่นทุรกันดาร และดำเนินงานเรื่อยมา ผ่านไป 20 ปี ในปี 2532 คณะรัฐมนตรีได้มีมติกำหนดให้วันที่ 21 ตุลาคมของทุกปีซึ่งเป็นวันคล้ายวันพระราชสมภพสมเด็จพระศรีนครินทราบรมราชชนนี ให้เป็นวันทันตสาธารณสุขแห่งชาติ เพื่อเทิดพระเกียรติพระองค์ในฐานะพระมารดาแห่งทันตแพทย์ไทย สำหรับกรมอนามัยได้เดินหน้ารณรงค์และสร้างความเข้าใจแก่ประชาชนให้เห็นถึงความสำคัญในการดูแลสุขภาพช่องปากในทุกกลุ่มวัยอย่างต่อเนื่องตลอดทั้งปี และวันทันตสาธารณสุขแห่งชาติที่กำลังจะมาถึงในวันจันทร์หน้า กรมอนามัยจะเปิดให้บริการพิเศษ จัดบริการตรวจสุขภาพช่องปากและให้คำปรึกษาการดูแลช่องปากจากทันตแพทย์ฟรี แก่ประชาชน 100 คน ระหว่างเวลา 09.00 น.-15.00 น. ผู้สนใจสามารถเข้ารับบริการได้ที่คลินิกส่งเสริมสุขภาพช่องปากและทันตกรรมป้องกัน กรมอนามัย กรมอนามัยยังร่วมกับมูลนิธิแพทย์อาสาสมเด็จพระศรีนครินทราบรมราชชนนี (มูลนิธิ พอ.สว.) จัดโครงการรณรงค์ “คนไทยฟันดี สดุดีสมเด็จย่า” เพื่อเทิดพระเกียรติและรำลึกถึงพระมหากรุณาธิคุณสมเด็จพระศรีนครินทราบรมราชชนนี โดยจัดกิจกรรมต่อเนื่องตลอดเดือนตุลาคมนี้